Document ID: 32011R0540
Publication Date: 2011-05-25

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 540/2011
tal-25 ta’ Mejju 2011
li jimplimenta r-Regolament (KE) Nru 1107/2009 tal-Parlament Ewropew u tal-Kunsill f’dak li għandu x’jaqsam mal-lista ta’ sustanzi attivi approvati
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b’mod parikolari l-Artikolu 78(3) tiegħu,
Wara li kkonsultat lill-Kumitat Permanenti dwar il-Katina Alimentari u s-Saħħa tal-Annimali,
Billi:
(1)
Skont ir-Regolament (KE) Nru 1107/2009, is-sustanzi attivi inklużi fl-Anness I tad-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għandhom jitqiesu li ġew approvati skont dak ir-Regolament.
(2)
Għaldaqstant, sabiex jiġi implimentat ir-Regolament (KE) Nru 1107/2009, jinħtieġ li jiġi adottat Regolament li jkun fih il-lista ta’ sustanzi attivi inklużi fl-Anness I tad-Direttiva 91/414/KEE fil-waqt tal-adozzjoni ta’ dan ir-Regolament,
(3)
F’dan il-kuntest wieħed għandu jżomm f’moħħu li, b’konsegwenza tal-Artikolu 83 tar-Regolament (KE) Nru 1107/2009 li ħassar id-Direttiva 91/414/KEE, id-Direttivi li kienu jinkludu s-sustanzi attivi fl-Anness I tad-Direttiva 91/414/KEE ma għadhomx validi safejn jemendaw dik id-Direttiva. Madankollu, id-dispożizzjonijiet awtonomi ta’ dawn id-Direttivi jibqgħu japplikaw,
ADOTTAT DAN IR-REGOLAMENT:
Artikolu 1
Is-sustanzi attivi, kif stabbilit fl-Anness ta’ dan ir-Regolament, għandhom jitqiesu li ġew approvati skont ir-Regolament (KE) Nru 1107/2009.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-14 ta’ Ġunju 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Mejju 2011.

Metadata:
Eurovoc Level 1 Categories: 100147
100156
Eurovoc Level 2 Categories: 100249
100196
Eurovoc Level 3 Categories: 13
2014
All Eurovoc Categories: 2985
5451